KIRJALLINEN KYSYMYS E-2767/97 komissiolle esittäjä(t): Mihail Papayannakis (GUE/NGL) (1. syyskuuta 1997)

Aihe: Kuluttajan suojeleminen geneettisesti muunnetuilta tuotteilta

Ottaen huomioon menneiden vuosien tieteen ja tutkimuksen tulokset geeniteknologian alalla sekä avautuvat tulevaisuudennäkymät ja arvioiden,

että geeniteknologia on jo tunkeutunut suuressa määrin yhteiskunnalliseen elämään siitä huolimatta, ettei ole olemassa luotettavia tieteellisiä menetelmiä peruuttamattoman geneettisesti muunnettujen organismien ympäristöön päästämisen seurauksien keskipitkän ja pitkän aikavälin vaikutusten arvioimiseksi,

komissiolta kysytään:

1. Onko tehty perusteellisempaa arviota geeniteknologian uuden kehityksen sosiaalisista, taloudellisista, ekologisista, terveydellisistä, eettisistä ja oikeudellisista aspekteista?

2. Ollaanko luomassa kokonaispolitiikkaa ja toimenpiteitä kuluttajan oikeudellisen, eettisen ja terveydellisen suojan varmistamiseksi?

3. Onko komissio, kunnioittaen täysin tieteen ja tutkimuksen vapauden perusperiaatetta, hyödyntänyt kaikkea sen toimivallan antamaa liikkumavaraa asiaa koskevan tutkimuksen valvomisessa edistäen yhteistä politiikkaa kaikissa jäsenvaltioissa?

4. Onko Euroopan parlamentin ehdotusta eettisten asioiden komitean (European Union Ethics Committee) perustamisesta arvioimaan geeniteknologian eettisiä näkökohtia ja sovelluksia ja seuraamaan kehitystä tällä alalla viety eteenpäin?

Komission puheenjohtajan Jacques Santerin komission puolesta antama vastaus (3. marraskuuta 1997)

Komissio seuraa tarkoin biotekniikan kehitystä, koska ala tarjoaa taloudellisia mahdollisuuksia ja vaikuttaa osaltaan terveyteen ja ympäristön laatuun. Komissio on tietoinen siitä, miten tärkeää on pitää yhteisön geenitekniikkaa koskeva politiikka ja lainsäädäntö ajan tasalla, koska näin voidaan edistää alan kehitystä ja samalla taata tehokas suojelutaso.

1. Biotekniikan eri osa-alueiden selvityksistä ja arvioinneista on kertynyt mittava tutkimusaineisto. Komissio on tukenut turvallisuuden (mm. ympäristöturvallisuuden), yhteiskunnallisten ja taloudellisten näkökohtien sekä eettisten ja oikeudellisten kysymysten tutkimusta tähänastisissa yhteisön tutkimusta ja teknologista kehittämistä koskevissa puiteohjelmissa ja ehdottanut tämänkaltaisen tutkimuksen vahvistamista viidennessä puiteohjelmassa ((KOM(97) 142. )).

2. Kuluttajansuoja on aina merkittävä tekijä yhteisön lainsäädäntökehyksen kehitystyössä. Yhteisön säädöksissä asetetaan tiukat biotekniikan sovellusten turvanormit, jotka koskevat erityisesti luvan antamista geneettisesti muunnettujen maataloustuotteiden päästämiseen ympäristöön tai saattamiseen markkinoille. Osin jo hyväksytyt ja osin vielä käsiteltävinä tai komission valmisteltavina olevat yhteisön merkitsemissäännöt ja komission jatkuvasti laajeneva tiedotustoiminta on tarkoitettu helpottamaan kuluttajien tiedonsaantia biotekniikan käytöstä ja seurauksista. Elintarvikkeiden merkitsemistä koskevat perussäännöt sisältyvät neuvoston asetukseen (EY) N:o 258/97 uuselintarvikkeista ja elintarvikkeiden uusista ainesosista ((EYVL L 43, 14.2.1997. )), jossa otetaan huomioon myös tiettyjen väestönosien erityisiin terveysongelmiin liittyvät merkintätarpeet ja etiikan vaatimukset. Lisäksi komissio on päättänyt laatia tiukkoihin tieteellisiin vaatimuksiin perustuvat yleiset merkintäsäännöt, joita voidaan soveltaa kaikkiin ravintoketjuun päästettäviin tuotteisiin. Geneettisesti muunnetuista organismeista lähtöisin olevan aineksen ilmoittaminen tuotteen pakkausmerkinnöissä tulee pakolliseksi. Sääntöjä sovelletaan sekä nykyisen että tarvittaessa laadittavan uuden lainsäädännön pohjalta.

3. Komissio on antanut yhteisön tutkimuksen ja teknologian kehittämisen (TTK) puiteohjelmien yhteydessä tiukat eettiset ohjeet yhteisön tuella toteutettavalle tutkimukselle. Kaikessa tutkimuksessa on noudatettava asianmukaisia yhteisön ja jäsenvaltioiden lakeja. Lisäksi unionin tasolla on tuettu biotieteisiin liittyvien eettisten, oikeudellisten ja sosiaalisten kysymysten tutkimusta. Viidennessä TTK-puiteohjelmassa korostetaan tutkimusetiikan merkitystä. Etiikan näkökulma on otettu mukaan myös useisiin lainsäädäntöhankkeisiin, kuten bioteknisten keksintöjen oikeudellista suojaa koskevaan komission direktiiviehdotukseen ((Muutettu ehdotus parlamentin ja neuvoston direktiiviksi biotekniikan keksintöjen oikeudellisesta suojasta, KOM(97) 446 lopullinen. )).

4. Komission vuonna 1992 perustama biotekniikan eettisiä näkökohtia tutkiva riippumaton asiantuntijaryhmä on antanut komission pyynnöstä tai omasta aloitteestaan useita lausuntoja eri aiheista. Komissio on pyytänyt ryhmältä lausuntoa myös viidettä TTK-puiteohjelmaa koskevasta ehdotuksesta. Komissio on ollut tyytyväinen siihen, että ryhmä on käynyt kaikkien asianosaisten kanssa aktiivista vuoropuhelua etiikan kysymyksistä. Lausuntomenettelystä saatujen myönteisten kokemusten perusteella komissio aikoo täsmentää asiantuntijaryhmän toimeksiantoa sen nykyisen toimikauden päättyessä vuoden 1997 lopussa. Tässä yhteydessä komissio ottaa huomioon parlamentin ehdotukset.